དེ་ནས་ཕྱི་ལོ་༡༩༥༩ལོར་གནས་ཚུལ་ཐབས་སྐྱོ་པོ་དེ་བྱུང༌།ཐོག་མར་ནོར་བུ་གླིང་ཁ་ནས་བྲོས།སྐབས་དེར་ལྷོ་ཁ་ས་ཁུལ་ལ་རྒྱ་མི་མེད་པས་ས་ཆ་བཙན་པ་ཡོད་སྟབས།ལྷོ་ཁར་བསྡད་ནས་ལྷ་སར་ཡོད་པའི་རྒྱ་མིའི་དམག་དཔོན་དང་སྐད་ཆ་ཤོད་རྒྱུའི་བསམ་བློ་བཏང་སྟེ་ནོར་བུ་གླིང་ཁ་ནས་ལྷོ་ཁར་བྲོས་པ་ཡིན།ལྷོ་ཁར་སླེབས་སྐབས་ལྷ་སར་དྲག་གནོན་བྱེད་འགོ་ཚུགས་པར་བརྟེན་ང་ཚོར་སྐད་ཆ་ཤོད་རྒྱུའི་གོ་སྐབས་མེད་པར་གྱུར།དེ་ནས་མུ་མཐུད་བྲོས་ཏེ་རྒྱ་གར་ལ་སླེབས་པ་ནས་བཟུང་ང་ཚོ་དང་རྒྱ་ནག་བར་ཐད་ཀར་འབྲེལ་བ་བྱ་རྒྱུའི་གོ་སྐབས་མ་བྱུང༌།རིག་གནས་གསར་བརྗེ་ཟེར་བའི་དུས་སྐབས་སུ་བོད་ཀྱི་ལུང་ཁུག་ས་ཁུལ་གྱི་གནས་ཚུལ་ཕར་བཞག་ལྷ་སའི་གནས་ཚུལ་ཡང་གོ་ཐོས་མེད་པར་དུས་ཡུན་གང་ཙམ་ཞིག་སོང་བ་རེད།